ລາວ ຈະເພີ້ມມາດຕະການ ເຂັ້ມງວດຫຼາຍຂຶ້ນ ຕໍ່ການວິຈານ ທາງການເມືອງ ໃນສື່ສັງຄົມ
ທ່ານຫຽມ ພົມມະຈັນ ລັດຖະມົນຕີວ່າການກະຊວງໄປສະນີ ແລະໂທລະຄົມມະນາຄົມ ໃຫ້ເຫດຜົນວ່າ ເນື່ອງຈາກ ປາກົດວ່າ ໄດ້ມີການນຳໃຊ້ ສື່ສັງຄົມໄປໃນທາງ ທີ່ບໍ່ສ້າງສັນຫຼາຍຂຶ້ນນັບມື້.
ລັດຖະມົນຕີລາວ ຢືນຢັນທີ່ຈະເພີ້ມຄວາມ ເຂັ້ມງວດເຂົ້າໃນການ ດຳເນີນມາດຕະການ ປິດກັ້ນສື່ສັງຄົມໃນລະບົບອີນເຕີເນັດ ທີ່ວິ ຈານພັກລັດຢ່າງບໍ່ສ້າງສັນ ແລະກະທົບຕໍ່ຄວາມໝັ້ນຄົງແຫ່ງຊາດ ທ່ານຫຽມ ພົມມະຈັນ ລັດຖະມົນຕີວ່າການກະຊວງໄປສະນີ ແລະ ໂທລະຄົມມະນາຄົມ ຢືນຢັນວ່າ ການດຳເນີນມາດຕະການ ກວດ ກາການນຳໃຊ້ສື່ສັງຄົມ ຫຼື Social Media ດ້ວຍລະບົບ Internet ໃນລາວ ທີ່ມີການຮັບສົ່ງຂໍ້ມູນຂ່າວສານ ລະຫວ່າງກັນ ຕະຫລອດເວລານັ້ນ ຍັງຈະຕ້ອງ ມີການເພີ້ມມາດຕະການ ເຂັ້ມງວດຫຼາຍຂຶ້ນກວ່າເກົ່າ ເນື່ອງຈາກປາກົດວ່າ ໄດ້ມີການ ນຳໃຊ້ ສື່ສັງຄົມໄປໃນທາງ ທີ່ບໍ່ສ້າງສັນຫຼາຍຂຶ້ນນັບມື້ ທັງຍັງມີການໃຫ້ຂໍ້ມູນຂ່າວສານ ທີ່ບໍ່ມີມູນຄວາມຈິງອີກດ້ວຍ ຍິ່ງໄປກວ່ານັ້ນ ຈາກການດຳເນີນມາດຕະການກວດກາ ໃນລະຍະທີ່ຜ່ານມາ ກໍຍັງພົບວ່າ ມີການນຳໃຊ້ສື່ສັງຄົມ Internet ໄປໃນທາງວິຈານເລື້ອງການເມືອງໃນລາວ ແລະໃສ່ຮ້າຍ ປ້າຍສີການນຳ ໃນພັກປະຊາຊົນປະຕິວັດລາວ ແລະລັດຖະບານ ອັນຈະສົ່ງຜົນກະທົບຕໍ່ ຄວາມໝັ້ນຄົງແຫ່ງຊາດໄດ້ອີກດ້ວຍ ເພາະສະນັ້ນ ຈຶ່ງເຮັດໃຫ້ຕ້ອງມີການດຳເນີນມາດຕະ ການປິດກັ້ນສື່ສັງຄົມ Internet ດັ່ງກ່າວຢ່າງເຂັ້ມງວດທີ່ສຸດ ໃນລະຍະຕໍ່ໄປນີ້ ດັ່ງທີ່ທ່ານ ຫຽມ ໄດ້ຖະແຫລງຢືນຢັນວ່າ: ການນຳໃຊ້ສື່ສັງຄົມດ້ວຍລະບົບ Internet ໃນລາວໄດ້ເພີ້ມຂຶ້ນ ຢ່າງໄວວາ ນັບແຕ່ປີ 2010 ທີ່ລາວໄດ້ເລີ້ມນຳໃຊ້ລະບົບສື່ສານ 3G ແລະໄດ້ຍົກລະດັບເປັນລະບົບ 4G ນັບຈາກປີ 2012 ເປັນ ຕົ້ນມາ ຊຶ່ງກໍປາກົດວ່າມີຜູ້ນຳໃຊ້ໂທລະສັບມືຖືແລ້ວຫຼາຍກວ່າ 4 ລ້ານ 3 ແສນຄົນ ຫຼື 65 ເປີເຊັນ ຂອງປະຊາກອນທັງໝົດໃນປັດ ຈຸບັນ ໂດຍໃນນີ້ກໍມີຢູ່ຫຼາຍກວ່າ 8 ແສນຄົນທີ່ນຳໃຊ້ສື່ສັງຄົມ Internet ແລະຄາດວ່າ ຈະເພີ້ມຂຶ້ນເປັນຫຼາຍກວ່າ 1 ລ້ານຄົນ ໃນທ້າຍປີ 2014 ນີ້ ຍິ່ງໄປກວ່ານັ້ນ ການທີ່ທາງການລາວມີກຳນົດ ການທີ່ຈະສົ່ງດາວ ທຽມດວງທຳອິດຂອງລາວ ທີ່ລົງທຶນໂດຍບໍລິສັດ China Asia- Pacific Mobile Telecommunications Satellite ຈຳກັດຈາກຈີນ ເນື່ອງໃນໂອກາດ ສະເຫລີມສະຫລອງການສະຖາປະນາ ສປປ ລາວ ຄົບຮອບ 40 ປີ ໃນທ້າຍປີ 2015 ນັ້ນກໍ ຍັງຈະເຮັດໃຫ້ການຊົມໃຊ້ສື່ສັງຄົມ Internet ໃນລາວ ມີຄວາມທັນສະໄໝ ແລະຂະຫຍາຍ ກວ້າງຫຼາຍຂຶ້ນ ອີກດ້ວຍ ການສ້າງ ແລະສົ່ງດາວທຽມດວງທຳອິດຂອງລາວ ຂຶ້ນສູ່ວົງໂຄຈອນດັ່ງກ່າວ ຖືເປັນພາກສ່ວນໜຶ່ງ ຂອງການຮ່ວມມືໃນການພັດທະນາ ເທັກໂນໂລຈີ ດ້ານຂໍ້ມູນຂ່າວສານລະຫວ່າງລັດຖະບານລາວກັບຈີນ ທີ່ໄດ້ລົງນາມຮ່ວມກັນ ໃນປີ 2011 ຊຶ່ງລັດຖະບານຈີນໄດ້ຕົກລົງໃຫ້ເງິນກູ້ແກ່ລັດຖະບານລາວໃນມູນຄ່າ 254 ລ້ານດອນລາ ສຳຫລັບເປັນຄ່າຈ້າງບໍລິສັດໃນການສ້າງ ແລະສົ່ງດາວທຽມດວງທຳອິດຂຶ້ນສູ່ວົງໂຄຈອນດັ່ງກ່າວ ດາວທຽມດວງທຳອິດຂອງລາວ ຈະປະກອບດ້ວຍ 22 ຊ່ອງສັນຍານ ທີ່ນຳໃຊ້ເພື່ອການຮັບ ສົ່ງສັນຍານໂທລະພາບ ແລະໂທລະສັບ ຊຶ່ງຈະມີສ່ວນຢ່າງສຳຄັນຕໍ່ການພັດທະນາລະບົບ ການຮັບສົ່ງຂໍ້ມູນຂ່າວສານທີ່ທັນສະໄໝ ລະຫວ່າງປະຊາຊົນລາວດ້ວຍກັນ ແລະກັບຊາວ ຕ່າງຊາດ ໂດຍສະເພາະແມ່ນໃນດ້ານການພັດທະນາການຜະລິດສິນຄ້າ ການຂະຫຍາຍ ຕະຫລາດຕ່າງປະເທດສຳຫລັບສິນຄ້າລາວ ແລະການດຶງດູດເອົາການລົງທຶນ ຈາກຕ່າງ ປະເທດໃຫ້ເຂົ້າມາໃນລາວ ເພີ້ມຂຶ້ນນັບມື້ນັ້ນ ຖືເປັນເປົ້າໝາຍບຸລິມະສິດຂອງລັດຖະບານ ລາວ ໃນການລົງທຶນສ້າງດາວທຽມດວງທຳອິດນີ້ ນອກຈາກນັ້ນ ລັດຖະບານລາວຍັງມີແຜນການທີ່ຈະສ້າງດາວທຽມດວງທີ 2 ເພື່ອໃຫ້ຄົບຖ້ວນ ຕາມທີ່ໄດ້ຮັບສິດຈາກອົງການດາວທຽມສາກົນອີກດ້ວຍ ໂດຍຈະເປັນການຮ່ວມທຶນລະຫວ່າງທາງການລາວກັບບໍລິສັດເອກະຊົນຈີນ ຊຶ່ງຄາດໝາຍວ່າຈະຕ້ອງໃຊ້ເງິນລົງທຶນໃນມູນຄ່າເຖິງ 960 ລ້ານດອນລາ ເນື່ອງຈາກວ່າເປັນດາວທຽມທີ່ມີເຖິງ 36 ຊ່ອງສັນຍານໃນການຮັບສົ່ງສັນຍານໂທລະພາບ ແລະໂທລະສັບ ຈຶ່ງຕ້ອງໃຊ້ເງິນລົງທຶນສູງກວ່າ ດາວທຽມດວງທຳອິດຂອງລາວນັ້ນເອງ